นาโนไฟแนนซ์เข้มปล่อยกู้รับหนี้เสียพุ่ง15%
สินเชื่อนาโนจุกหนี้เสีย แตะเบรกชะลอปล่อยกู้ หลังเจอรายย่อยเชิดเงินกู้-ปิดโทรศัพท์หนี
7 ต.ค. 2558

สินเชื่อนาโนจุกหนี้เสีย แตะเบรกชะลอปล่อยกู้ หลังเจอรายย่อยเชิดเงินกู้-ปิดโทรศัพท์หนี
นายคณิตเชษฐ์ วัยอัศว รองกรรมการผู้จัดการใหญ่ บริษัท ไทยเอซ แคปปิตอล เปิดเผยว่า บริษัทได้ปรับแผนการปล่อยสินเชื่อในโครงการนาโนไฟแนนซ์ใหม่ หลังให้บริการมากว่า 3-4 เดือน มียอดปล่อยสินเชื่อให้รายย่อยรวมกันกว่า 1 ล้านบาท แต่กลับพบยอดหนี้เสียสูงกว่า 15% ซึ่งเกินกว่าเป้าหมายที่ตั้งไว้ เพราะเมื่อนำยอดหนี้เสียมาหักผลตอบแทนที่ได้ 36% ต่อปี และเมื่อหักค่าดำเนินงานต่างๆ ที่เป็นต้นทุนทางการเงิน ถือว่าการปล่อยสินเชื่อนาโนฯ ยังมีความเสี่ยงและมีโอกาสที่จะขาดทุนสูง
ทั้งนี้ บริษัทจึงปรับวิธีการอนุมัติสินเชื่อให้รายย่อยใหม่ จากเดิมที่ต้องเคยค้าขายมาไม่น้อยกว่า 6 เดือน-1 ปี เพิ่มเป็นไม่น้อยกว่า 3 ปี หรือจากเดิมให้กู้แผงลอยได้ เปลี่ยนเป็นต้องกู้ร้านค้าที่อยู่ในตึกแถวแทน ซึ่งที่ผ่านมาได้เสนอความเห็นให้กระทรวงการคลังทบทวนโครงการนี้ โดยการเพิ่มอัตราดอกเบี้ยให้สูงขึ้น เช่น 72% ต่อปี หรือเท่ากับ 6% ต่อเดือน ซึ่งถือว่ายังต่ำกว่าดอกเบี้ยนอกระบบ และให้ใช้หลักประกันในการขอสินเชื่อเพื่อช่วยให้ผู้ประกอบการกล้าตัดสินใจปล่อยสินเชื่อได้มากขึ้น
“ต้องเริ่มชะลอการให้กู้ไปก่อน เพราะเป็นการปล่อยกู้ไม่มีหลักประกัน จึงเลือกเอาแต่รายที่ไม่เสี่ยงจริง เพราะที่ผ่านมา พอได้เงินกู้ไปแล้วก็มีการปิดโทรศัพท์หนี ไปตามที่บ้านก็ย้ายที่อยู่ไปแล้ว” นายคณิตเชษฐ์ กล่าว